जमशेदपुर. आयकर विभाग ने खरकाई लिंक रोड में कैडबरी कंपनी के वितरक और शराब कारोबारी सतनाम सिंह व गुरशरण सिंह के तीन ठिकानों पर सोमवार को सर्वे किया।
आयकर विभाग के सहायक आयुक्त सुनील आगवाने के नेतृत्व में सात सदस्यीय टीम सुबह 10 बजे बोधनवाला गैरेज लाइन के पीछे, रामदास भट्ठा रोड नंबर चार स्थित सनोरिया हाउस व साकची स्थित शराब दुकान पहुंची। टीम ने कारोबारी के यहां नोटबंदी के दौरान पीएनबी, आईसीआईसीआई और कोटक महिंद्रा बैंक की बिष्टुपुर शाखा में 50 लाख के पुराने नोट जमा करने के संबंध में पूछताछ की। टीम ने चॉकलेट व शराब बिक्री संबंधित कागजातों व स्टॉक की जांच की।
आयकर विभाग के मुताबिक, सर्वे में अभी तक तीन बैंक खाते मिले हैं। कारोबारी द्वारा सालाना आठ लाख का रिटर्न जमा किया जाता है। विभाग की टीम आय स्रोत की जांच कर रिटर्न व नोटबंदी के दौरान जमा राशि के स्रोत का पता लगा रही है।
hin_Deva hin_Deva hin_Deva